ઉનાળાની સિઝનમાં સ્વાભાવિકપણે કાર્બાઇડ સહિતના કેમિકલથી પકાવાતી કેરીનો મામલો જોરશોરથી ઊછળે છે. આ વખતે પણ કોર્ટે કોર્પોરેશનની કાર્બાઇડથી કેરી પકવતા વેપારીઓ તરફ મીઠી નજર ટાળવા બદલ ઉગ્ર ભાષામાં ઝાટકણી કાઢી હતી. કોર્ટના ઠપકા બાદ તંત્ર દોડતું થયું હતું. જોકે ઉનાળાની સિઝન દરમિયાન કોર્પોરેશનની પેકેજડ ડ્રિંકિંગ વોટર, કેરી કે ચીકુનો રસ, મેંગો મિલ્ક શેક અને ઠંડા પીણાનાં નમૂના લેવાની કામગીરી એકંદરે ‘રૂટિન’ પ્રકારની જ છે. એક પણ મોટા માથાનો વાળ વાંકો થયો નથી.